หุ้นเอเชียเปิดบวก! ตามดาวโจนส์ปิดบวก รับแรงซื้อหุ้นพลังงาน-จับตาข้อมูลแรงงานสหรัฐ
หุ้นเอเชียเปิดบวก! ตามดาวโจนส์ปิดบวก รับแรงซื้อหุ้นพลังงาน-จับตาข้อมูลแรงงานสหรัฐ
3 มิ.ย. 2564

ผู้สื่อข่าวรายงานว่า ตลาดหุ้นเอเชียเปิดบวกในวันนี้(3 มิ.ย.2564) ตามทิศทางดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (2 มิ.ย.64) โดยได้แรงหนุนจากการที่นักลงทุนเข้าซื้อหุ้นกลุ่มพลังงาน หลังจากราคาน้ำมันดิบ WTI พุ่งขึ้นแตะระดับสูงสุดในรอบกว่า 2 ปี ขณะที่นักลงทุนจับตาข้อมูลแรงงานหลายรายการของสหรัฐในสัปดาห์นี้ ซึ่งรวมถึงจำนวนผู้ขอรับสวัสดิการว่างงานรายสัปดาห์ และตัวเลขจ้างงานนอกภาคเกษตรเดือนพ.ค.
โดยดัชนี SSE Composite ตลาดหุ้นจีนวันนี้ ณ เวลา 9.38 น. อยู่ที่ 3,602.33 จุด เพิ่มขึ้น 5.19 จุด หรือ +0.14, ดัชนี NIKKEI 225 ตลาดหุ้นญี่ปุ่น ณ เวลา 09.38 น. อยู่ที่ 29,028.70 จุด เพิ่มขึ้น 82.56 จุด หรือ 0.29% และดัชนี HSI ตลาดหุ้นฮ่องกง ณ เวลา 09.38 น. อยู่ที่ 29,292.44 จุด ลบ 5.18 จุด หรือ +0.02%,ส่วนดัชนี KOSPI ตลาดหุ้นเกาหลีใต้ ณ เวลา 09.38 น. อยู่ที่ 3246.30 จุด เพิ่มขึ้น 22.07 จุด หรือ 0.689%,ดัชนี TAIEX ตลาดหุ้นไต้หวันปิดที่ 17,253.51 จุด เพิ่มขึ้น 88.47 จุด, 0.52%
ด้านดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (2 มิ.ย.) โดยได้แรงหนุนจากการที่นักลงทุนเข้าซื้อหุ้นกลุ่มพลังงาน หลังจากราคาน้ำมันดิบ WTI พุ่งขึ้นแตะระดับสูงสุดในรอบกว่า 2 ปี ขณะที่นักลงทุนจับตาข้อมูลแรงงานหลายรายการของสหรัฐในสัปดาห์นี้ ซึ่งรวมถึงจำนวนผู้ขอรับสวัสดิการว่างงานรายสัปดาห์ และตัวเลขจ้างงานนอกภาคเกษตรเดือนพ.ค.
ดัชนีเฉลี่ยอุตสาหกรรมดาวโจนส์ปิดที่ 34,600.38 จุด เพิ่มขึ้น 25.07 จุด หรือ +0.073% ดัชนี S&amp;P500 ปิดที่ 4,208.12 จุด เพิ่มขึ้น 6.08 จุด หรือ +0.14%  ดัชนี Nasdaq ปิดที่ 13,756.33 จุด เพิ่มขึ้น 19.85 จุด หรือ +0.14%
โดย หุ้น 6 ใน 11 กลุ่มที่คำนวณในดัชนี S&amp;P500 ปรับตัวขึ้น นำโดยหุ้นกลุ่มพลังงาน โดยหุ้นเชฟรอน พุ่งขึ้น 1.37% หุ้นเอ็กซอน โมบิล ดีดขึ้น 0.83% หุ้นโคโนโคฟิลลิปส์ พุ่งขึ้น 1.24% หุ้นฮัลลิเบอร์ตัน ทะยานขึ้น 4.33%
อีกทั้งตลาดยังได้รับปัจจัยบวกหลังจากธนาคารกลางสหรัฐ (เฟด) เปิดเผยรายงานสรุปภาวะเศรษฐกิจหรือ Beige Book โดยระบุว่า เศรษฐกิจสหรัฐยังคงขยายตัวในช่วงต้นเดือนเม.ย.จนถึงปลายเดือนพ.ค. โดยเศรษฐกิจในบางพื้นที่มีอัตราการขยายตัวที่รวดเร็วขึ้น เนื่องจากประชาชนจำนวนมากได้รับวัคซีนป้องกันโควิด-19 และเริ่มเข้าไปใช้บริการในร้านอาหาร โรงแรม และห้างค้าปลีก
นอกจากนี้ ความคืบหน้าในการฉีดวัคซีนป้องกันโควิด-19 ในสหรัฐยังเป็นอีกปัจจัยที่ช่วยหนุนตลาดหุ้นปิดในแดนบวก โดยข้อมูลจากมหาวิทยาลัยจอห์นส์ ฮอปกินส์ระบุว่า ชาวอเมริกันอายุ 18 ปีขึ้นไปที่ได้รับวัคซีนครบสองโดสแล้วมีจำนวนเพิ่มขึ้นแตะระดับ 133.6 ล้านคน หรือคิดเป็นสัดส่วน 51.7% ของจำนวนประชากรทั้งหมด
ด้านความคืบหน้าในการฉีดวัคซีนในสหรัฐช่วยหนุนหุ้นกลุ่มที่คาดว่าจะได้ประโยชน์จากการเปิดเศรษฐกิจ เช่นหุ้นกลุ่มสายการบินและกลุ่มเรือสำราญ โดยหุ้นอเมริกัน แอร์ไลน์ พุ่งขึ้น 4.66% หุ้นยูไนเต็ด แอร์ไลน์ ดีดขึ้น 1.04% หุ้นคาร์นิวัล คอร์ป พุ่งขึ้น 3.85% หุ้นรอยัล คาริบเบียน ครูซ บวก 0.73%
ขณะเดียวกันนักลงทุนจับตาข้อมูลแรงงานของสหรัฐ โดยในวันนี้จะมีการเปิดเผยตัวเลขจ้างงานภาคเอกชนเดือนพ.ค.จาก ADP และจำนวนผู้ขอรับสวัสดิการว่างงานรายสัปดาห์
ส่วนในวันพรุ่งนี้ กระทรวงแรงงานสหรัฐจะรายงานตัวเลขการจ้างงานนอกภาคเกษตรประจำเดือนพ.ค. ขณะที่นักวิเคราะห์คาดการณ์ว่า ตัวเลขจ้างงานจะเพิ่มขึ้น 671,000 ตำแหน่งในเดือนพ.ค. หลังจากที่การจ้างงานได้ชะลอตัวลงอย่างมากในเดือนเม.ย.
สำหรับข้อมูลเศรษฐกิจด้านอื่นๆของสหรัฐที่มีกำหนดเปิดเผยในสัปดาห์นี้ได้แก่ ดัชนีผู้จัดการฝ่ายจัดซื้อ (PMI) ภาคบริการขั้นสุดท้ายเดือนพ.ค.จากมาร์กิต, ดัชนีภาคบริการเดือนพ.ค. จากสถาบันจัดการด้านอุปทานของสหรัฐ (ISM) และยอดสั่งซื้อภาคโรงงานเดือนเม.ย.